গিয়েছিলেন গল্ফ টুর্নামেন্টে যোগ দিতে। আচমকাই গালে এসে পড়ল সপাটে এক চড়! এমন ঘটনাই ঘটেছে জাস্টিন টিম্বারলেকের সঙ্গে। ২৭তম বার্ষিক আমেরিকান সেঞ্চুরি চ্যাম্পিয়নশিপ চলাকালীন ঘটেছে এই ঘটনা। আমেরিকার এই প্রসিদ্ধ গল্ফ প্রতিযোগিতায় অংশ নিয়েছিলেন জাস্টিন। ভিড়ের মধ্যে দিয়ে যাওয়ার সময় হঠাত্ই তাঁকে আক্রমণ করে একজন। জাস্টিনের ডান গালে সজোরে চড় মারে সেই ব্যক্তি। ঘটনার আকস্মিকতায় হতভম্ব হয়ে যান অভিনেতা। ঘুরে দাঁড়িয়ে সেই ব্যক্তিকে তিনি জিগ্যেস করেন, কেন এমন করল সে? সদুত্তর মেলেনি। এর পরেই পুলিশ গ্রেফতার করে তাকে।
আবার হবে
খুব শিগগিরই মুক্তি পেতে চলেছে ‘সুইসাইড স্কোয়াড’। এর মধ্যেই পরিচালক ডেভিড আয়ার ঘোষণা করে দিলেন ছবির সিক্যুয়েলের কথা। তাঁর মতে, এই অ্যান্টি-হিরো স্কোয়াডকে ভবিষ্যতে আরও একবার একজোট করতে পারলে দারুণ হবে। ‘‘টিমটা অসাধারণ। ‘ডেভিল’স ক্যান্ডি’ যাকে বলে! এঁদের সকলকে নিয়ে আবার কাজ করতে চাই,’’ বলেছেন ডেভিড। যদিও ‘ব্যাটম্যান ভার্সেস সুপারম্যান: ডন অফ জাস্টিস’এর মিশ্র প্রতিক্রিয়ার ফলে নিজের ছবির ভবিষ্যৎ নিয়ে একটু চিন্তাতেই আছেন তিনি। ‘‘ওই ছবিটা আমাদের শিখিয়েছে, দর্শকের ভাল লাগা কিংবা না-লাগাটা কতটা জরুরি। দর্শকের মতামত শুনেই আরও উন্নতমানের ছবি বানানো সম্ভব,’’ মত ডেভিডের। ‘সুইসাইড স্কোয়াড’এ রয়েছেন উইল স্মিথ, মার্গট রোবি, জে কোর্টনি, জেয়ার্ড লেটোর মতো অভিনেতা। সব মিলিয়ে স্কোয়াড একেবারে জমজমাট!